ধর্মান্তরকরণ বিরোধী আইন চ্যালেঞ্জ করে মামলা, মে মাসে শুনবে সুপ্রিম কোর্ট

নয়াদিল্লি: ধর্মান্তরকরণ বিরোধী আইন চ্যালেঞ্জ করে হওয়া মামলা মে মাসে শুনবে সুপ্রিম কোর্ট (Supreme Court)। ১৩ মে থেকে শুরু হওয়া সপ্তাহে মামলাগুলি তালিকায় আনার নির্দেশ দিলেন প্রধান বিচারপতি সঞ্জীব খান্না (Chief Justice Sanjiv Khanna)। উল্লেখ্য, ১৩ মে-তেই অবসর নিচ্ছেন প্রধান বিচারপতি খান্না।

জোর করে অথবা বেআইনিভাবে ধর্মান্তরকরণ রুখতে তৈরি হয়েছে এই আইন। সমালোচকদের বক্তব্য, এই আইনের দ্বারা একটি নির্দিষ্ট ধর্মীয় গোষ্ঠীকে লক্ষ্যবস্তু করা হচ্ছে। একই সঙ্গে ধর্ম বেছে নেওয়ার স্বাধীনতা এর ফলে ক্ষুণ্ণ হচ্ছে।

আরও পড়ুন: দৃষ্টিহীন ও অ্যাসিড আক্রান্তদের KYC জমা দেওয়া সহজ করতে সুপ্রিম নির্দেশ

বুধবার সংক্ষিপ্ত শুনানিতে প্রধান বিচারপতি সঞ্জীব খান্না ও বিচারপতি পিভি সঞ্জয় কুমারের (Justice PV Sanjay Kumar) মন্তব্য, বিষয়টি বিস্তৃতভাবে শোনার প্রয়োজন রয়েছে। ধর্মান্তরকরণের বিরুদ্ধে জনস্বার্থ মামলাকারী আইনজীবী অশ্বিন উপাধ্যায়ের পাল্টা দাবি, হাজারো হিন্দুকে প্রতিদিন দেশের বিভিন্ন প্রান্তে ধর্মান্তরিত করা হচ্ছে।

প্রসঙ্গত, ২০১৯ সালের হিমাচলপ্রদেশ ফ্রিডম অফ রিলিজিয়ান অ্যাক্ট, ২০২০ সালের মধ্যপ্রদেশ ফ্রিডম অফ রিলিজিয়ন অর্ডিন্যান্স, ২০২০ সালের উত্তরপ্রদেশ প্রহিভিশন অফ আনলফুল কনভারশন অফ রিলিজিয়ন অর্ডিন্যান্স এবং উত্তরাখণ্ডের একই রকমের আইন চ্যালেঞ্জ করে মামলা দায়ের হয়েছে। অন্যদিকে ২০২১ সালে জামিয়াত উলেমা-এ-হিন্দ (Jamiat Ulema-E-Hind) এই মামলায় যুক্ত হয়ে অভিযোগ করে যে, এই আইন দ্বারা মুসলিমদের হেনস্থা করা হচ্ছে।